স্বামী-স্ত্রী দু’জনেই আছেন প্রশাসন ও পুলিশের উঁচু পদে। স্ত্রী আইএএস অফিসার। স্বামী আইপিএস। সেই স্ত্রীর উপরে নির্যাতন চালানোর অভিযোগ উঠেছে স্বামীর বিরুদ্ধে। আগাম জামিন চেয়ে আদালতের দ্বারস্থ হয়েছেন আইপিএস স্বামী। রাজ্যের আইপিএস অফিসার হৃষীকেশ মিনা গত সপ্তাহে আলিপুর জেলা ও দায়রা আদালতে আগাম জামিনের আবেদন করেছেন। তাঁর বিরুদ্ধে অভিযোগ এনেছেন আইএএস অফিসার অর্চনা। নতুন বছরের প্রথম সপ্তাহে ওই আগাম জামিনের আবেদনের মামলার শুনানি হওয়ার কথা। পুলিশ জানায়, গত বছর পুলিশের কাছে নির্যাতন, খুনের চেষ্টা-সহ একাধিক ধারায় হৃষীকেশের বিরুদ্ধে অভিযোগ দায়ের করেন অর্চনা। তাঁর মেয়েকেও মারধরের অভিযোগ এনেছিলেন তিনি। অভিযোগপত্রে হৃষীকেশ ছাড়াও নাম ছিল তাঁর বাবা, মা-সহ চার জনের। সেই অভিযোগের তদন্ত শেষ করে গত ১৯ ডিসেম্বর আলিপুর আদালতে চার্জশিট পেশ করে কলকাতা পুলিশ। চার্জশিটে হৃষীকেশকে বধূ-নির্যাতন, পণপ্রথা বিরোধী আইন-সহ ভারতীয় দণ্ডবিধির মোট তিনটি ধারায় অভিযুক্ত করা হয়েছে। তবে অভিযোগ থেকে রেহাই দেওয়া হয়েছে তাঁর বাবা-মা এবং পরিবারের অন্যদের। তদন্তকারীরা জানান, খুনের চেষ্টা এবং মেয়েকে মারধরের কোনও প্রমাণ পাওয়া যায়নি। তাই চার্জশিট থেকে ওই ধারাগুলি বাদ দেওয়া হয়েছে। নবান্ন সূত্রের খবর, অর্চনার অভিযোগের পরে সার্ভিস রুলের নিয়মের সঙ্গে সামঞ্জস্য রেখে ওই আইপিএস অফিসারকে সাসপেন্ড করা হয়েছিল। পরে অবশ্য তা তুলে নেওয়া হয়। হৃষীকেশ এখন রাজ্য সশস্ত্র বাহিনীর চতুর্থ ব্যাটেলিয়নের কম্যান্ড্যান্ট হিসেবে রায়গঞ্জে কর্মরত। আর অর্চনা আছেন কলকাতা ইমপ্রুভমেন্ট ট্রাস্ট (কেআইটি)-এর চিফ এগ্‌জিকিউটিভ অফিসার বা সিইও এবং কলকাতা মেট্রোপলিটন ডেভেলপমেন্ট অথরিটি (কেএমডিএ)-র সচিবের পদে। পুলিশ জানায়, ২০১৪ সালে রাজ্য অনগ্রসর শ্রেণি কল্যাণ দফতরের তৎকালীন কমিশনার অর্চনা নবান্নে গিয়ে তাঁর স্বামী হৃষীকেশ মিনার বিরুদ্ধে বধূ-নির্যাতন এবং আরও কিছু অভিযোগ আনেন। পরে নবান্ন থেকে তাঁর সেই অভিযোগপত্র পাঠিয়ে দেওয়া হয় হেয়ার স্ট্রিট থানায়। লালবাজার সূত্রের খবর, অর্চনার দায়ের করা অভিযোগে বলা হয়েছে, ২০১৩ সালের ৩০ ডিসেম্বর রাতে মারধরের ঘটনা ঘটেছিল বালিগঞ্জের একটি সরকারি আবাসনে। তাই ওই অভিযোগ হেয়ার স্ট্রিট থানা থেকে পাঠানো হয় বালিগঞ্জ থানায়। থানায় অভিযোগ দায়ের করা হলেও এর তদন্তভার তুলে দেওয়া হয় কলকাতা পুলিশের গোয়েন্দা বিভাগের হাতে। প্রায় দু’বছর তদন্ত করার পরে গোয়েন্দা বিভাগ ১০ পাতার চার্জশিট পেশ করে আদালতে। তবে পুলিশের দায়ের করা চার্জশিটে খুশি নন আইএএস অফিসার অর্চনার পরিবার। তাঁরা চার্জশিট থেকে বাদ যাওয়া ধারাগুলি আবার যুক্ত করার জন্য আলিপুর আদালত আবেদন করেছেন। অর্চনার আইনজীবীরা জানান, ওই আবেদনের এক দফা শুনানি হয়ে গিয়েছে। আগামী ২ জানুয়ারি এই ব্যাপারে বিচারক তাঁর রায় বা নির্দেশ দিতে পারেন।